**Ennustuksia tulevaisuudesta**

Yli 60 vuotta tuntuu pitkältä ajalta – ja niin se onkin – mutta tässäkään ajassa ei maailma välttämättä ole muuttunut vielä aivan järisyttävän paljoa. **2080-luku ei ehkä eroakaan 2010-luvusta kovinkaan suuresti.** Jos nyt hyppäisit aikakoneeseen ja matkustaisit Jeanin aikaan, et välttämättä huomaisi eroa aivan välittömästi. Vielä ei ehkä ole lentäviä autoja ja robotteja kävelemässä kadulla. Jos matkustaisit suuriin kaupunkeihin, voisi olla, että eroja meidän aikaamme alkaisi kuitenkin näkymään selkeämmin. Suurissa kaupungeissa on jo nyt ongelmia tilankäytön kanssa. Moderneissa ja hyvinvointivaltioiden suurkaupungeissa 2080-luku voi hyvinkin näyttää siltä, kuin olemme jo jonkin verran pohtineet: **kaupungit ovat entistä korkeampia ja niissä on todennäköisesti myös enemmän vihreää**. Valitettavasti tilanne tulee hyvin todennäköisesti olemaan täysin toinen maissa, jotka ovat köyhiä. Niissä suurkaupungit ovat entistä suurempia ja ahtaampia. **Saasteitten määrä saattaa olla kasvanut todella paljon.**

Luonnonvarojen riittävyys tulevaisuutta varten on ongelma, jota meidän on ajateltava juuri nyt. Olet ehkä kuullut ympäristöopin tunnilla, kuinka **öljy ja muut fossiiliset polttoaineet ovat uusiutumattomia**. Uusiutumattomuus tarkoittaa, että tämä luonnonvara loppuu aikanaan eikä se tule takaisin. Tuuli tai vesi eivät häviä maailmasta, ja ne ovat sen vuoksi uusiutuvia luonnonvaroja, mutta öljyä pumpatessamme maan syvyyksistä pumppaamme jossain vaiheessa lopulta sieltä viimeisenkin tipan ja sitten ollaankin ongelmissa. Tästä syystä öljyn ja muiden **uusiutumattomien luonnonvarojen loppumiseen varaudutaan jo nyt etsimällä korvaavia vaihtoehtoja**. Vuonna 2080 ne saattavat hyvinkin olla jo loppuneet ja voimme vain toivoa, että tähän mennessä meillä on vaihtoehto.

Fossiilisten luonnonvarojen loppuminen ei ole planeettamme ainut ongelma. Toinen **ongelma on Maan saastuminen ja ilmastonmuutos**. Saasteet tuhoavat valtamerien ja maan elämää. Fossiilisten polttoaineitten käyttäminen vapauttaa saasteita ilmakehään, jonka seurauksena on ilmaston lämpeneminen. Ilmaston lämpeneminen johtaa elämän monimuotoisuuden kaventumiseen maan **keskilämpötilan noustessa**. Jotkin jo valmiiksi lämpimät alueet saattavat muuttua asuinkelvottomiksi kasvien kuollessa sieltä. Pohjois- ja etelänavan **ikijäät sulavat** ja nostavat merenpintaa. Alavat alueet jäävät veden alle, jos jäätiköt sulavat liikaa.